চিকিৎসায় সাড়া দিচ্ছেন শ্রেয়স? হাসপাতাল থেকে এল বিরাট আপডেট

ওয়েব ডেস্ক: অজিভূমে শ্রেয়স আইয়ারের চোট (Shreyas Iyer Injury) পাওয়া নিয়ে দেশজুড়ে ক্রিকেটপ্রেমীদের মধ্যে তৈরি হয়েছিল উদ্বেগ। কারণ, অস্ট্রেলিয়ার (Australia) মাটিতেই খেলার মাঠে চোট পেয়ে প্রাণ হারিয়েছিলেন ফিল হিউজের মতো ক্রিকেটার। সেই কারণে শ্রেয়সের চোট নিয়ে বাড়ছিল টেনশন। তবে ভক্তদের সেই উদ্বেগের মেঘ কিছুটা দূর করলেন ভারতীয় ওডিআই দলের সহ-অধিনায়ক নিজেই। সোশ্যাল মিডিয়ায় এক বার্তার মধ্যে তিনি নিজের শারীরিক অবস্থা সম্পর্কে বড় আপডেট দেন। এখন কেমন রয়েছেন শ্রেয়স? চলুন জেনে নেওয়া যাক।

সিডনির (Sydney) ওডিআই ম্যাচে অ্যালেক্স ক্যারির ক্যাচ নিতে গিয়ে গুরুতর চোট পান শ্রেয়স আইয়ার। ব্যাথায় কঁকিয়ে উঠেছিলেন মাঠের মধ্যেই। গুরুতর অবস্থায় তৎক্ষণাৎ তাঁকে হাসপাতালে নিয়ে যাওয়া হয়। প্লিহায় রক্তক্ষরণ ধরা পড়ায় সোমবার সকালে তাঁকে সিডনির এক বেসরকারি হাসপাতালে আইসিইউতে ভর্তি করা হয়। তবে বর্তমানে আশঙ্কার মেঘ অনেকটাই কেটেছে বলে জানিয়েছেন শ্রেয়স নিজে। দ্রুত সুস্থ হয়ে উঠছেন এই ডানহাতি ব্যাটার, সম্প্রতি এই খবরে স্বস্তি ফিরেছে তাঁর ভক্তকূলে।

আরও পড়ুন: ম্যাচ ভেস্তে গেলেও ক্যানবেরায় বিরাট রেকর্ড গড়লেন সূর্যকুমার

হাসপাতালের বেড থেকেই নিজের শারীরিক অবস্থার আপডেট (Health Update) দিয়েছেন শ্রেয়স। সোশ্যাল মিডিয়ায় একটি পোস্ট করে তিনি লিখেছেন, “আমি চিকিৎসার মধ্যে রয়েছি, তবে প্রতিদিনই শারীরিক অবস্থার উন্নতি হচ্ছে। এই কঠিন সময়ে আপনারা যে ভালোবাসা ও শুভেচ্ছা জানিয়েছেন, তার জন্য আমি কৃতজ্ঞ। আপনাদের সকলের প্রার্থনা ও সমর্থনই আমাকে শক্তি দিচ্ছে।”

pic.twitter.com/pgE6TKLbg7

— Shreyas Iyer (@ShreyasIyer15) October 30, 2025

বোর্ড সূত্রেও জানা গিয়েছে, শ্রেয়সের শারীরিক অবস্থা এখন অনেকটাই স্থিতিশীল। আইসিইউ থেকে তাঁকে সাধারণ ওয়ার্ডে স্থানান্তর করা হয়েছে। চিকিৎসকেরা জানিয়েছেন, প্লীহার ক্ষত মেরামতির জন্য বিশেষ এক চিকিৎসা পদ্ধতি ব্যবহার করা হয়েছে এবং সেটি সফলও হয়েছে। বর্তমানে তাঁর শারীরিক উন্নতি দ্রুতগতিতে হচ্ছে। তবে আপাতত তাঁকে দেশে ফেরানো হচ্ছে না। চিকিৎসকদের অনুমান, সম্পূর্ণ ফিট হতে শ্রেয়সের আরও ৬ থেকে ৮ সপ্তাহ সময় লাগতে পারে। ফলে দক্ষিণ আফ্রিকা সিরিজে তাঁর খেলা কার্যত অসম্ভব।